Lorentz Peter Elster

Lorentz Peter Elster (født 22. november 1812 i Tranøy, død 11. juli 1888 i Surnadal) var en norsk prest som var sogneprest i Snåsa, Rindal og Stangvik. I løpet av sin tid i Snåsa var han også ordfører i Snåsa i fire perioder 1852–1859.

Faren Christen Elster var amtmann i Nordland da Lorentz ble født, og var fra 1816 amtmann i Nord-Trøndelag. Lorentz vokste dels opp på Inderøy og etter morens død i 1821 bodde han hos slekt i Melhus og Leksvik, deretter hos presten Jens Rynning i Snåsa, hvor prestesønnene Ole og Theodor Rynning drev privat artiumsundervisning. Han ble cand.theol. i 1844, og giftet seg i 1849 med Jens Rynnings datter Julie Catharina (1817–1872).

Han var personalkapellan på Snåsa fra 1847, og var konstituert sogneprest fra svigerfarens død i 1856 til 1866. Han ble utnevnt til sogneprest i Rindal i 1865 og til sogneprest i Stangevik i 1870. Han ble pensjonert i 1884, og bodde som pensjonist på Sommero i Surnadal.

Han beskrives som en folkekjær prest, ryddig og nyttig kommunepolitiker, men også som sendrektig, distre og glemsk. Folkeminnet vil ha det til at han aldri ble fast ansatt sogneprest på Snåsa fordi han overså søknadsfristen.

Referanser 

Norske lutherske prester
Personer fra Inderøy kommune
Personer fra Rindal kommune
Personer fra Surnadal kommune
Ordførere i Snåsa